钦定古今图书集成/明伦汇编/官常典/第200卷 > 张行成
## 钦定古今图书集成/明伦汇编/官常典/第200卷 > 张行成

按《唐书》本传：“行成，字德立，定州义丰人。少师事刘炫，
炫谓门人曰：‘行成体局方正，廊庙才也’。隋大业末，察
孝廉，为谒者台散从员外郎，后为王世充度支尚书。
世充平，以隋资补谷熟尉。家贫，代计吏集京师，擢制
举乙科，改陈仓尉。高祖谓吏部侍郎张锐曰：‘今选吏
岂无才用特达者，朕将用之’。”锐言行成，调富平主簿，
有能名。召补殿中侍御史，纠劾严正。太宗以为能，谓
房元龄曰：“古今用人，未尝不因介绍，若行成者，朕自
举之，无先容也。”尝侍宴，帝语山东及关中人意有同
异，行成曰：“天子四海为家，不容以东西为限，是示人
以隘矣。”帝称善，赐名马一、钱十万，衣一称。自是有大
政事，令与议焉。累迁给事中。帝尝谓群臣：“朕为人主，
兼行将相事，岂不是夺公等名？舜、禹、汤、武得稷、卨、伊、
吕而四海安，汉高祖有萧、曹、韩、彭而天下宁，兹事朕
皆兼之。”行成退，上疏曰：“有隋失道，天下沸腾，陛下拨
乱反正，拯人涂炭，何周、汉君臣所能比数！虽然，盛德
含光，规模宏远，左右文武，诚无将相材，奚用大庭广
众，与之量校，损万乘之尊，与臣下争功哉？”帝嘉纳之。
转刑部侍郎、太子少詹事。太子驻定州，监国，谓曰：“吾
乃送公衣锦还乡邪？”令有司祠其先墓。行成荐里人
魏唐卿、崔宝权、马龙驹、张君诏等，皆以学行闻。太子
召见，以其老，不可任以事，厚赐遣之。太子使行成诣
行在，帝见悦甚，赐劳尤渥。还为河南巡察大使，称旨，
检校尚书左丞。是岁，帝幸灵州，诏皇太子从行。成谏
曰：“皇太子宜留监国，对百寮，日决庶务，既为京师重，
且示四方盛德。”帝以为忠。迁侍中，兼刑部尚书。高宗即位，封北平县公，监修国史。时晋州地震不息，帝问
之，对曰：“天，阳也，君象；地，阴也，臣象。君宜动，臣宜静。今
静者顾动，恐女谒用事，人臣阴谋。又诸王、公主参承
起居，或伺间隙，宜明设防闲。且晋，陛下本封，应不虚
发，伏愿深思以杜未萌。”帝然之，诏五品以上极言得
失。俄拜尚书左仆射、太子少傅。永徽四年，自三月不
雨至五月，行成惧，以老乞身。制答曰：“古者策免，乖罪
己之义。此在朕寡德，非宰相咎。”乃赐宫女、黄金器，敕
勿复辞。行成固请，帝曰：“公，朕之旧，奈何舍朕去邪？”泫
然流涕。行成惶恐，不得已复视事。未几，卒于尚书省
舍，年六十七。诏九品以上就第哭，比敛，三遣使赐内
衣服，尚宫宿其家护视。赠开府仪同三司、并州都督，
祭以少牢，谥曰定。弘道元年，诏配享高宗庙庭。